## Program Hrvatske garancijske agencije za trajna obrtna sredstva (pročišćeni tekst)

### NN 9/2000 (25.1.2000.), Program Hrvatske garancijske agencije za trajna obrtna sredstva (pročišćeni tekst)

# HRVATSKA GARANCIJSKA AGENCIJA

Na temelju točke 9. Izmjena i dopuna Programa Hrvatske
garancijske agencije za trajna obrtna sredstva (»Narodne
novine« br. 142/99.), Hrvatska garancijska agencija je utvrdila
i izdala pročišćeni tekst Programa Hrvatske
garancijske agencije za trajna obrtna sredstva.

Pročišćeni tekst Programa Hrvatske garancijske
agencije za trajna obrtna sredstva obuhvaća Program Hrvatske
garancijske agencije za trajna obrtna sredstva (»Narodne
novine« br. 76/98.), te njegove Izmjene i dopune objavljene
u »Narodnim novinama« br. 142/99.

Klasa: 011-04/00-1/05
Zagreb, 17. siječnja 2000.

Direktor Generalni prokurist
 **Zdravko Muraj, dipl. oec.,** v. r. **Jasna Borić,
dip. oec.,** v. r.

## PROGRAM HRVATSKE GARANCIJSKE AGENCIJE ZA TRAJNA OBRTNA SREDSTVA

**- PROČIŠĆENI TEKST -**

1. SVRHA PROGRAMA

Svrha Programa je poticanje razvoja uspješnih privatnih poduzetnika
- privatnih trgovačkih društava i drugih pravnih osoba
u privatnom vlasništvu, obrtnika koji samostalno i trajno
obavljaju gospodarsku djelatnost i drugih fizičkih osoba
koje ostvaruju dohodak od obavljanja samostalnih djelatnosti -
slobodnih zanimanja sukladno važećim propisima (u daljnjem
tekstu »poduzetnici«), - osiguravanjem kontinuiteta
poslovanja, davanjem garancija za kredite za trajna obrtna sredstva.

Hrvatska garancijska agencija (u daljnjem tekstu: HGA) u okviru
ovog Programa daje garancije za kredite koje su banke i druge
pravne osobe (kreditori) odobrile poduzetnicima.

2. PRAVO NA ZAHTJEV

Zahtjev imaju pravo podnijeti poduzetnici:

1. koji imaju sjedište, odnosno prebivalište u Republici
Hrvatskoj.

2. koji su 100% u privatnom vlasništvu, s time da najmanje
90% društva mora biti u vlasništvu fizičkih osoba,

3. čije stanje zadnje godišnje bilance nakon odbitka
gubitka iskazanog u aktivi ne prelazi iznos 11.100.000 kuna,

4. čiji prihodi u posljednjoj godišnjoj bilanci ne
prelaze iznos 22.200.000 kuna,

5. koji u posljednjih dvanaest mjeseci imaju u prosjeku najviše
do 100 uposlenih,

6. koji uspješno posluju najmanje tri posljednje godine,
odn. koji nisu iskazali gubitak u poslovanju u zadnjoj bilanci

7. čiji koeficijent zaduženosti ne prelazi 60%,

8. čiji je mjesečni priliv na žiro račun
najmanje dvostruko veći od mjesečne otplatne rate
traženog kredita.

Poduzetnik nema pravo na zahtjev ako je:

1. vlasnik ili suvlasnik u dva ili više trgovačkih
društava s više od 30% udjela u svakom od njih

2. vlasnik dva ili više obrta.

3. VRSTE PROGRAMA ZA KOJE SE MOŽE DOBITI GARANCIJA

Garancije se može odobriti isključivo za kredite koje
su odobrili kreditori.

Pravo za dobijanje garancije nemaju krediti usmjereni u:

kupnju udjela u trgovačkim društvima,

trgovačku djelatnost

ugostiteljske djelatnosti koje pružaju isključivo
ili pretežno usluge točenja alkoholnih pića,

sredstva javnog priopćavanja.

Kriterije i prioritete za odobravanje garancija određuje HGA,
s time da proizvodne djelatnosti i djelatnosti proizvodnih usluga
imaju prioritet.

4. OPĆI UVJETI ZA DOBIVANJE GARANCIJE

HGA u sklopu ovoga Programa može dati garanciju za kredite
u iznosu do 300.000 kuna, u visini do 80% potraživanja po
osnovi glavnice kredita.

Nadzorni odbor HGA određuje u skladu s uvjetima na tržištu
kapitala najvišu kamatnu stopu za kredite za koje se može
dati garancija HGA.

Rok garancije ovisi o trajanju otplate kredita, od 1 - 5
godina, pri čemu se vrijeme počeka otplate uključuje
u navedene rokove.

Visina naknade za odobrene garancije iznosi 0,95% od vrijednosti
iznosa glavnice kredita, naplaćuje se jednokratno, a mijenja
se u skladu s godišnjim planom aktivnosti HGA.

5. ZAHTJEV ZA DOBIVANJE GARANCIJE

Zahtjev za dobivanje garancije HGA predaje se na posebnom obrascu
koji se može dobiti kod kreditora. Obrazac mora biti u cijelosti
i točno ispunjen i ovjeren od strane poduzetnika i kreditora,
i dostavljen HGA isključivo putem kreditora.

Zahtjevu treba priložiti po jedan primjerak (presliku) sljedećih
dokumenata:

1. Potvrde o pravnom statusu:

za obrtnike: obrtnica odnosno povlastica za povlaštene
obrte,

za trgovačka društva: rješenje o upisu u sudski
registar i sve naknadne izmjene u registraciji, obavijest o razvrstavanju
po granama djelatnosti Državnog zavoda za statistiku, obrazac
prijave potpisa; ako ima više osnivača - potreban
je društveni ugovor o osnivanju,

za ostale oblike poduzetništva: dokumentacija koja je zakonom
propisana za obavljanje određene poduzetničke djelatnosti.

2. Bilanca i račun dobiti i gubitka / porezne prijave za
posljednje tri godine poslovanja i BON-2 ne stariji od 30 dana
od dana podnošenja zahtjeva za garanciju.

3. Ispunjeni Upitnik HGA o osnovnim pokazateljima poslovanja poduzetnika
(životopis poduzetnika, obrazloženje
ključnih čimbenika koji su bili temelj za traženje
kredita,…)

4. Sažeto mišljenje kreditora o procjeni podnesenog
kreditnog zahtjeva.

U slučajevima kada se zahtjev za dobivanje garancije odbija,
HGA je dužna pismeno obavijestiti podnositelja o svojoj odluci.

Ne postoji pravna osnova prema kojoj bi se nekome morala odobriti
garancija.

6. INSTRUMENTI OSIGURANJA POVRATA I NAČIN KORIŠTENJA
KREDITA

Instrumenti osiguranja koje je kreditor obvezan uzimati za osiguranje
vraćanja kredita moraju biti u omjeru 1:1 u odnosu na visinu
kredita, a oni mogu biti: hipoteka ili fiducijarno vlasništvo
na nekretnine, založno pravo ili fiducijarno vlasništvo
na pokretnine, kreditno sposobni jamci, depozit. Uz navedene instrumente
osiguranja obavezno se uzimaju mjenice i zadužnice korisnika
kredita, te osobne mjenice osnivača odn. vlasnika.

U posebno obrazloženim slučajevima HGA može odustati
od traženja pojedinih instrumenata osiguranja povrata kredita,
i prihvatiti druge zamjenske instrumente osiguranja.

Sredstva za koje je odobren kredit moraju se izravno doznačiti
dobavljačima u skladu s predračunima i fakturama
za robu i usluge. Gotovinska isplata kredita moguća je najviše
u iznosu od 10% od ukupno odobrenog iznosa kredita.

7. KONTROLA

Kreditor je obavezan kontrolirati namjensko trošenje kredita
i o svim bitnim saznanjima izvijestiti HGA u roku od 15 dana od
saznanja. U slučaju nenamjenskog korištenja kredita
HGA ima pravo opozvati garanciju.

HGA ima pravo uvida u svu dokumentaciju kreditora, koja se odnosi
na kredit, kao i uvid u poslovnu dokumentaciju poduzetnika u njihovim
poslovnim prostorijama.

Tumačenje pojedinih točaka ovog Programa daje HGA.

8. OBVEZA IZVJEŠTAVANJA I INFORMIRANJA HGA

Poduzetnik je obvezan putem kreditora dostavljati godišnja
financijska izvješća, nakon njihove izrade prema zakonskim
rokovima, za cjelokupno vrijeme trajanja kredita.

Poduzetnik je također obvezan važnim izvanrednim događajima
koji utječu na njegovo poslovanje, odmah izvijestiti kreditora,
koji je u obvezi izvještavanja HGA.

9. ZAVRŠNE ODREDBE

Provedbene akte za ovaj Program donosi HGA.

Ovaj pročišćeni tekst Programa objavljuje se
u »Narodnim novinama«.

Pročišćeni tekst, NN 9/2000-105